Žešov

Žešov je dedina patriaca k mestu Prostějov. K roku 2001 tu žilo 336 obyvateľov.

Dedina sa rozprestiera v neveľkom údolí asi 4 km južne od centra Prostějova. Jej dominantou je katolícky kostol nachádzajúci sa v pomyselnom strede Európy. Dedinou preteká potôčik domorodcami nazývaný Maliňák. V blízkom okolí vedie rýchlostná cesta R46.

Najväčšou udalosťou roka bývajú slávnosti konané na začiatku leta k výročiu založenia tunajšieho  poľovného revíru. Občanom tu slúži jeden hostinec. O ochranu majetku a zdravia sa stará miestny zbor dobrovoľných hasičov.

Dejiny 
Názov obce pochádza od osobného mena Žech alebo Žeš a je zrejme veľmi starého pôvodu, dedina Žešov je ale zmieňovaná v prameňoch až v 14. storočí (prvá zmienka 1348). Dedina veľmi často menila svojich majiteľov, až sa roku 1527 stala súčasťou plumlovského panstva, ktorého súčasťou zostala až do roku 1848. Žešov bol silne poškodený za tridsaťročnej vojny. V roku 1728 bola pri Žešove postavená cisárska cesta, ktorá pomohla k rozvoju obce. Miestny obyvatelia si potom zarábali priprahaním koní k povozom, ktoré nemohli vyjsť miestny kopec, a kováčstvom. V roku 1790 bola v obci založená škola, aby miestne deti nemuseli dochádzať do školy do Určic. Na konci druhej svetovej vojny Nemci premenili dva hostince na opravárenské dielne, v ktorých museli pracovať aj miestny občania. V posledných dňoch vojny si na Žešovskom kopci vybudovali Nemci delostrelecké postavenie, ktoré bolo pod neustálou paľbou delostrelectva Červenej armády a bolo dokonca aj bombardované. V prvých povojnových voľbách zvíťazila ČSL, nasledovaná ČSSD a ČSNS, komunisti v obci prepadli. Od roku 1950 sa komunisti pokúšali o kolektivizáciu poľnohospodárstva, k založeniu JZD ale došlo až v roku 1957. Posledný súkromný poľnohospodár hospodáril ešte v roku 1963. V roku 1973 bola zrušená dvojtriedna základná škola a deti zo Žešova začali dochádzať do prostějovských škôl. Medzi rokmi 1974-1986 bola na katastri obce stavaná diaľnica Olomouc-Brno. V roku 1981 bol Žešov pripojený k Prostějovu.

Slávni rodáci 
 Jan Spáčil-Žeranovský - básnik a redaktor
 Jaroslav Franc - maliar

Referencie

Externé odkazy 
 Stránka obce
 Hasiči Žešov

Zdroj 

Dediny okresu Prostějov
Prostějov